Afsondering: Ramaphosa sê vanaand oor kerke(Argieffoto: pixabay) Pres. Cyril Ramaphosa sal Dinsdagaand die oproep om ŉ nasionale biddag lei in ŉ toespraak waar hy ook na verwagting meer besonderhede bekend gaan maak oor bepalings vir die geloofsektor ingevolge vlak 3 van die afsonderingstydperk. Ramaphosa en die nasionale koronavirus-bevelsraad het vandeesweek met verskillende geloofsleiers en -groepe vergader oor die voortgesette verbod op kerkdienste. Kerkdienste val onder byeenkomste en word steeds ingevolge die regulasies verbied. Begrafnisse word toegelaat, maar net as minder as 50 mense dit bywoon. Ramaphosa het Sondagaand ook die land toegespreek en het toe aangekondig dat Suid-Afrika op 1 Junie na koronavirus-vlak 3 afgewentel word. Hy het onder meer gesê dat alle winkels mag heropen, oefening enige tyd toegelaat gaan word, dat die verbod op drankverkope opgehef en die een op tabakprodukte voortgesit word. Die aandklokreël word ook geskrap. Die regulasies moet egter nog amptelik in die Staatskoerant afgekondig word. Die nasionale koronavirus-bevelsraad sou vandag al terugvoer oor die bepalings gegee het, maar die mediakonferensie daaroor is tot Woensdag om 12:30 uitgestel. Die mediakonferensie oor die sosio-ekonomiese ingrypings op vlak 3 is óók tot Woensdag om 18:00 uitgestel. Die president se toespraak word vanaand regstreeks om 19:30 uitgesaai.